তথ্যবিবরণী নম্বর : ৩৮৫১

**অসাম্প্রদায়িক চেতনায় স্বাধীন দেশ ৭৫’এ ধ্বংসের অপচেষ্টা করা হয়েছিল**

**-- তথ্যমন্ত্রী**

চট্টগ্রাম, ২৫ আশ্বিন (১০ অক্টোবর):

আওয়ামী লীগের যুগ্ম সাধারণ সম্পাদক ও তথ্যমন্ত্রী ড. হাছান মাহ্‌মুদ বলেছেন, যেই অসাম্প্রদায়িক চেতনার ভিত্তিতে সবার রক্তস্রোতের বিনিময়ে বাংলাদেশ স্বাধীন হয়েছিল, ৭৫ এর ১৫ আগস্টে বঙ্গবন্ধুকে সপরিবারে হত্যার মধ্য দিয়ে সেটা ধ্বংসের অপচেষ্টা করা হয়েছে। তিনি বলেন, রাষ্ট্রকে উল্টো পথে হাঁটানোর চেষ্টা করা হয়। দীর্ঘ ২১ বছর রাষ্ট্র উল্টো পথে হেঁটেছে। এরপর ৯৬ সালে বঙ্গবন্ধু কন্যা জননেত্রী শেখ হাসিনা ক্ষমতায় আসার পর যে চেতনার ভিত্তিতে রাষ্ট্র রচিত হয়েছে সেই চেতনাগুলোকে ফিরিয়ে আনার লক্ষ্যে কাজ করা হচ্ছে।

মন্ত্রী আজ চট্টগ্রাম সার্কিট হাউজে হিন্দু ধর্মীয় কল্যাণ ট্রাস্ট কর্তৃক দুঃস্থ ও মন্দিরের অনুদানের চেক বিতরণ অনুষ্ঠানে প্রধান অতিথির বক্তব্যে এসব কথা বলেন।

অতিরিক্ত জেলা প্রশাসক এ জেড এম শরীফ হোসেনের সভাপতিত্বে অনুষ্ঠানে বিশেষ অতিথির বক্তব্য দেন চট্টগ্রাম দক্ষিণ জেলা আওয়ামী লীগের সাধারণ সম্পাদক মফিজুর রহমান, হিন্দু ধর্মীয় কল্যাণ ট্রাস্টের ট্রাস্টি বাবুল চন্দ্র শর্মা, উত্তম কুমার শর্মা, চট্টগ্রাম জেলা পূজা উদ্‌যাপন কমিটির সভাপতি শ্যামল কুমার পালিত, সাধারণ সম্পাদক অসীম কুমার দেব প্রমুখ।

ড. হাছান মাহ্‌মুদ বলেন, মুসলমান-হিন্দু-বৌদ্ধ-খ্রিস্টান সবার মিলিত রক্তস্রোতের বিনিময়ে এই দেশের অভ্যুদয় হয়েছে। দেশ বিভাগ হয়েছিল সাম্প্রদায়িকতার ভিত্তিতে। আমরা দেশ বিভাগের সময় পাকিস্তান রাষ্ট্র পেয়েছিলাম সাম্প্রদায়িকতার ভিত্তিতে একটি রাষ্ট্র। যেখানে ধর্মীয় পরিচয়টাকে মুখ্য হিসেবে গণ্য করা হতো। কিন্তু আবহমানকাল ধরে লালিত সংস্কৃতি হচ্ছে মুখ্য, আমাদের কাছে ধর্মীয় পরিচয় মুখ্য নয়। আমাদের কাছে বাঙালি পরিচয় হচ্ছে মুখ্য।

মন্ত্রী বলেন, যখন আমরা দেখতে পেলাম ধর্মীয় পরিচয় মুখ্য করতে গিয়ে আমাদের বাঙালি পরিচয়ের ওপর আঘাত আসছে, বাঙালির কৃষ্টি-সংস্কৃতির ওপর আঘাত আসছে, বাংলা ভাষার ওপর আঘাত আসছে। তখন সেই সাম্প্রদায়িক রাষ্ট্র ব্যবস্থা থেকে বেরিয়ে আসার লক্ষ্যে জাতির পিতার নেতৃত্বে স্বাধীনতা সংগ্রাম ও স্বাধীনতার যুদ্ধের মধ্য দিয়ে মুসলমান-হিন্দু-বৌদ্ধ-খ্রিস্টান সম্মিলিত রক্তের বিনিময়ে বাংলাদেশের অভ্যুদয় হয়েছিল।

তথ্যমন্ত্রী বলেন, এই রাষ্ট্রে ধর্ম যার যার, উৎসব কিন্তু সবার, এই স্লোগানে আমরা বিশ্বাস করি। আমাদের নেত্রী বঙ্গবন্ধু কন্যা জননেত্রী শেখ হাসিনা এই নীতিতে বিশ্বাস করেন, সেই কারণে এই কথা তিনি সব সময় বলেন।

ড. হাছান মাহ্‌মুদ বলেন, আমাদের দেশে যখন পূজা উৎসব হয়, তখন সেটা শুধু হিন্দু ধর্মের মধ্যে সীমাবদ্ধ থাকে না, মুসলমান, খ্রিস্টান, বৌদ্ধ সবার মাঝে সেই উৎসবের আনন্দ সঞ্চারিত হয়। আমাদের দেশে যখন ঈদ উৎসব হয় সেই আনন্দ শুধু মুসলমান সম্প্রদায়ের মধ্যে সীমাবদ্ধ থাকে না। একইভাবে যখন প্রবারণা পূর্ণিমা হয় তখন ফানুস উড়ানোর উৎসব শুধু বৌদ্ধ ধর্মাবলম্বীদের মাঝে সীমাবদ্ধ থাকে না। এটিই হচ্ছে বাংলাদেশ রাষ্ট্রের সৌন্দর্য। এটাই হচ্ছে অসাম্প্রদায়িক বাংলাদেশ। কিন্তু এখানে মাঝে মধ্যে সাম্প্রদায়িকতাকে উস্কে দেয়ার চেষ্টা করা হয়। যেটি আমাদের সরকার কঠোর হস্তে দমন করতে বদ্ধপরিকর।

মন্ত্রী বলেন, পাকিস্তান আমলে শত্রু সম্পত্তি আইন করে একটি রাষ্ট্রের ১০ শতাংশ জনগোষ্ঠীকে যখন শত্রু আখ্যায়িত করা হয়েছিল। বঙ্গবন্ধু কন্যা জননেত্রী শেখ হাসিনার নেতৃত্বে তখন এই আইনের পরিবর্তন হয়েছে। এই আইনের বেড়াজালে যেভাবে একটি সম্প্রদায়কে হয়রানি করার চেষ্টা করা হয়েছে, তাদের সহায়সম্পত্তি বেহাত করার অপচেষ্টা করা হয়েছে, সেটি থেকে রক্ষা এবং যেগুলো বেহাত হয়ে গেছে সে গুলোকে ফেরত আনার লক্ষ্যে কিন্তু আইন প্রণয়ন করা হয়। আইন সংশোধন করা হয় এবং প্রসিকিউটর নিয়োগ করা হয়। অনেকেই ইতিমধ্যে এর সুফল পেয়েছে।

তথ্যমন্ত্রী ড. হাছান মাহ্‌মুদ বলেন, সব সম্প্রদায় যেভাবে একযোগে যুদ্ধ করে দেশ স্বাধীন করেছে সবাই মিলে সেভাবে দেশকে গড়তে হবে, সেই লক্ষ্যেই আমরা কাজ করছি। এখানেই হচ্ছে পাকিস্তানের সাথে আমাদের পার্থক্য। পাকিস্তানের প্রায় ৯৮ শতাংশ মুসলমান, আবার সেখানে শিয়া-সুন্নি দাঙ্গা হয়। শিয়াদের মসজিদে বোমা হামলা হয়, সুন্নিদের মসজিদে বোমা হামলা হয়। সেখানে রাষ্ট্র আগায় না। রাষ্ট্র আগাতে পারেনি, না হলে ৫০ বছরে পাকিস্তান রাষ্ট্র একাত্তরের সময় আমাদের চেয়ে অনেক বেশি এগিয়ে ছিল, মাথাপিছু উপার্জন আমাদের চেয়ে দ্বিগুণ ছিল। এখন সবক্ষেত্রে পাকিস্তান পিছিয়ে।

ড. হাছান বলেন, পাকিস্তানের প্রধানমন্ত্রী ও জনগণ দীর্ঘশ্বাস ফেলে বাংলাদেশের অগ্রগতি দেখে। এখানেই হচ্ছে বঙ্গবন্ধুর নেতৃত্বে বাংলাদেশ রাষ্ট্র রচনার সার্থকতা। আজকে বাংলাদেশ সমস্ত অর্থনৈতিক, মানব উন্নয়ন ও সামাজিক সূচকে পাকিস্তানকে পেছনে ফেলেছে। মানব উন্নয়ন ও সামাজিক সূচকে অনেক ক্ষেত্রে ভারতকেও পেছনে ফেলেছি আমরা। এসব সম্ভব হয়েছে রাষ্ট্রকে এগিয়ে নিতে আমরা সবাই ঐক্যবদ্ধভাবে কাজ করছি, এটিকে অব্যাহত রাখতে হবে।

সীতাকুণ্ডের চন্দ্রনাথ পাহাড় শুধু বাংলাদেশের হিন্দু সম্প্রদায়ের জন্য নয় পৃথিবীর সকল হিন্দু সম্প্রদায়ের জন্য তীর্থস্থান উল্লেখ করে তথ্যমন্ত্রী বলেন, সেখানে কিন্তু সবাই উঠতে পারে না, সে জন্য একটা ব্যবস্থা হওয়া প্রয়োজন। আমি অনেকের সাথে আলাপ করেছি, আমার মনে হয় হিন্দু কল্যাণ ট্রাস্ট একটি উদ্যোগ নিতে পারে। চট্টগ্রামের মানুষ হিসেবে আমি আপনাদের পাশে থাকব।

#

আকরাম/সাহেলা/মোশারফ/সেলিম/২০২০/২২০০ ঘণ্টা

তথ্যবিবরণী নম্বর : ৩৮৫০

**বিএনপি অতীত ভুলে যায় বলেই লাগামহীন বক্তব্য দেয়**

**---তথ্যমন্ত্রী**

চট্টগ্রাম, ২৫ আশ্বিন (১০ অক্টোবর) :

তথ্যমন্ত্রী ও আওয়ামী লীগের যুগ্ম সাধারণ সম্পাদক ড. হাছান মাহ্‌মুদ বিএনপি'র সাম্প্রতিক নানা বক্তব্যের জবাব দিতে গিয়ে বলেছেন, 'বিএনপি অতীত ভুলে যায় বলেই লাগামহীন বক্তব্য দেয়। তারা যখন ক্ষমতায় ছিল তখন নৌকায় ভোট দেওয়ার অপরাধে আট বছরের শিশু থেকে অন্তঃসত্তা এমনকি ষাট বছরের নারী পর্যন্ত কেউই বিএনপির লেলিয়ে দেয়া বাহিনীর হাত থেকে রক্ষা পায়নি। যারা দলগতভাবে অতীতে নারী নির্যাতন-ধর্ষণ করেছে, তাদের মুখে এনিয়ে কথা হাস্যকর।'

'বঙ্গবন্ধুকন্যা শেখ হাসিনার নেতৃত্বে সরকার অতীতের এধরণের ঘটনার বিচার করে দৃষ্টান্তমূলক শাস্তি দিয়েছে, এখনকারগুলোরও দৃষ্টান্তমূলক শাস্তি দেয়ার জন্য বদ্ধপরিকর' জানান মন্ত্রী।

আজ চট্টগ্রাম সার্কিট হাউজে বাংলাদেশ বেতারের উদ্যোগে বার্ষিক কর্মসম্পাদন চুক্তি বিষয়ে প্রশিক্ষণ উদ্বোধনকালে প্রধান অতিথির বক্তব্য শেষে সাংবাদিকদের প্রশ্নের জবাবে মন্ত্রী একথা বলেন। বাংলাদেশ বেতারের মহাপরিচালক হোসনে আরা তালুকদারের সভাপতিত্বে অনুষ্ঠানে বিশেষ অতিথির বক্তব্য রাখেন চট্টগ্রাম বিভাগীয় কমিশনার এবিএম আজাদ ও চট্টগ্রাম বেতারের পরিচালক এসএম আবুল হোসেন।

'নারী ও শিশুর অধিকার প্রতিষ্ঠায় সরকারকে আর সময় দেয়া যাবে না' -বিএনপি মহাসচিবের এ মন্তব্যের প্রতি সাংবাদিকরা তথ্যমন্ত্রীর দৃষ্টি আকর্ষণ করলে ড. হাছান মাহমুদ বলেন, 'উনারা আমাদেকে সময় দিচ্ছেন না বহু আগে থেকে। ২০০৯ সালে আমরা সরকার গঠনের তিন মাসের মাথা থেকে উনারা আমাদেরকে কখনো সময় দিতে চাননি। কিন্তু বাস্তবতা হচ্ছে জনগণ আমাদের সময় দিয়েছে। এবং প্রায় পৌনে ১২ বছর ধরে জননেত্রী শেখ হাসিনা একটানা প্রধানমন্ত্রীর দায়িত্ব পালন করছেন, সুতরাং বিএনপি সময় দিলো কি না, সেটি বড় ব্যাপার নয়, জনগণ সময় দিচ্ছে কি না সেটিই মুখ্য বিষয়।'

প্রধানমন্ত্রী শেখ হাসিনার নেতৃত্বে বাংলাদেশে নারীর ক্ষমতায়নের উদাহরণ তুলে ধরে তথ্যমন্ত্রী বলেন, স্থানীয় সরকার পর্ষদে ৩৩ শতাংশ নারীর জন্য সংরক্ষিত কোটা তিনিই করেছিলেন এবং সংসদে নারী সদস্যের সংখ্যা পঞ্চাশে উন্নীত করা, দেশের ইতিহাসে প্রথম স্পিকার, পররাষ্ট্র ও স্বরাষ্ট্র মন্ত্রী হিসেবে নারীর পদায়ন শেখ হাসিনার হাত ধরেই হয়েছে, যা পৃথিবীর সামনে বড় উদাহরণ।

মন্ত্রী এসময় বাংলাদেশ বেতার দেশ নির্মাণে ও আমাদের কৃষ্টি ও সংস্কৃতি লালনে গুরুত্বপূর্ণ ভূমিকা রাখছে উল্লেখ করে বলেন, যতদিন বাংলাদেশ থাকবে ততদিন স্বাধীন বাংলা বেতারের কথা স্বর্ণাক্ষরে লেখা থাকবে।

১০০ কিলোওয়াট ক্ষমতাসম্পন্ন হলেও আশপাশে পাহাড়সহ নানাকারণে ফেনীতেও চট্টগ্রাম বেতারের অনুষ্ঠান শোনা যায় না। কিন্তু চট্টগ্রামের ব্যবসা-বাণিজ্য, ক্ষুদ্র নৃ-গোষ্ঠীসহ নানা কৃষ্টি-সংস্কৃতির সংবাদ ও অনুষ্ঠানের চাহিদা রয়েছে সারা দেশে। সেজন্য বঙ্গবন্ধু স্যাটেলাইটে আপলিঙ্ক-ডাউনলিঙ্ক করে চট্টগ্রাম বেতার কেন্দ্রের অনুষ্ঠান সারা দেশে শোনার ব্যবস্থা নেয়ার ঘোষণা দেন তথ্যমন্ত্রী।

এর পর পরই মন্ত্রী সার্কিট হাউজ মিলনায়তনে আসন্ন দুর্গাপূজা উপলক্ষে সনাতন ধর্মাবলম্বীদের মাঝে শুভেচ্ছা চেক বিতরণ করেন। বিকেলে নিজ উপজেলা রাঙ্গুনিয়ায় উপজেলা আওয়ামী লীগের বর্ধিত সভায় যোগ দেন ড. হাছান মাহ্‌মুদ।

#

আকরাম/নাইচ/সঞ্জীব/আব্বাস/২০২০/১৮১৫ ঘণ্টা

তথ্যবিবরণী নম্বর : ৩৮৪৯

**কোভিড**-**১৯**(**করোনা ভাইরাস**) **সংক্রান্ত সর্বশেষ প্রতিবেদন**

ঢাকা, ২৫ আশ্বিন (১০ অক্টোবর) :

      স্বাস্থ্য অধিদপ্তর এবং রোগতত্ত্ব, রোগ নিয়ন্ত্রণ ও গবেষণা প্রতিষ্ঠান (আইইডিসিআর)-এর তথ্যানুযায়ী গত ২৪ ঘণ্টায় দেশে ১০ হাজার ৮৫৯ জনের নমুনা পরীক্ষা করে ১ হাজার ২০৩ জনের শরীরে করোনা সংক্রমণ পাওয়া গেছে। এ নিয়ে বাংলাদেশে এখন পর্যন্ত কোভিড-১৯ আক্রান্ত রোগীর সংখ্যা ৩ লাখ ৭৭ হাজার ৭৩ জন।

গত ২৪ ঘণ্টায় ২৩ জন-সহ এ পর্যন্ত ৫ হাজার ৫০০ জন এ রোগে মৃত্যুবরণ করেছেন।

করোনা ভাইরাস আক্রান্তদের মধ্যে এখন পর্যন্ত সুস্থ হয়েছেন ২ লাখ ৯১ হাজার ৩৬৫ জন।

#

হাবিবুর/নাইচ/সঞ্জীব/আব্বাস/২০২০/১৮০৫ ঘণ্টা

তথ্যবিবরণী নম্বর : ৩৮৪৮

**স্বাস্থ্যবিধি মেনে শারদীয় দুর্গোৎসব পালন করার আহ্বান পরিবেশ মন্ত্রীর**

মৌলভীবাজার, ২৫ আশ্বিন (১০ অক্টোবর) :

পরিবেশ, বন ও জলবায়ু পরিবর্তন মন্ত্রী মোঃ শাহাব উদ্দিন বলেছেন, সাম্প্রদায়িক সম্প্রীতির বাংলাদেশে আবহমানকাল থেকেই শান্তিপূর্ণভাবে শারদীয় দুর্গোৎসব পালিত হয়ে আসছে। কিন্তু করোনাভাইরাসের সংক্রমণজনিত বৈশ্বিক এ মহামারিকালে সরকারি নির্দেশনা ও জাতীয় পূজা উদযাপন পরিষদের ২৬ দফা নির্দেশনা প্রতিপালন সাপেক্ষে আসন্ন দুর্গোৎসব উদ্‌যাপন করতে হবে। তিনি বলেন, সবার আগে জীবন। জীবন রক্ষা করেই সকল প্রকার কার্যক্রম বাস্তবায়ন করতে হবে।

আজ শারদীয় দুর্গোৎসব উপলক্ষে মৌলভীবাজার জেলার জুড়ী উপজেলা প্রশাসন আয়োজিত উপজেলায় ৬৭টি পূজামণ্ডপে ৫ শত কেজি করে মোট ৩৩ দশমিক ৫ মেট্রিক টন জি আর চালের জিও, নন এমপিও শিক্ষকদের অনুদান, গৃহহীনদের ঘরের চাবি বিতরণ উপলক্ষে আয়োজিত অনুষ্ঠানে প্রধান অতিথির বক্তৃতাকালে মন্ত্রী এসব কথা বলেন।

মন্ত্রী বলেন, আওয়ামী সরকারের আমলেই মানুষের জীবনমান উন্নয়ন হয়। বিশ্বব্যাপী প্রশংসিত প্রধানমন্ত্রী শেখ হাসিনার পরিকল্পনা বাস্তবায়িত হলে দেশে কোনো কর্মহীন, গৃহহীন, খাদ্যহীন মানুষ থাকবে না। মন্ত্রী বলেন, সরকারের সুব্যবস্থাপনার ফলেই মহামারিকালেও দেশের বৈদেশিক মুদ্রার রিজার্ভ সর্বোচ্চ ৪০ বিলিয়ন ডলার হয়েছে। চলমান সামাজিক সমস্যা বিষয়ে তিনি বলেন, কুলাঙ্গার ধর্ষকদের দৃষ্টান্তমূলক শাস্তির ব্যবস্থা করার জন্য প্রধানমন্ত্রী নির্দেশ দিয়েছেন।

অনুষ্ঠানে প্রধানমন্ত্রীর ত্রাণ ও কল্যাণ তহবিল থেকে প্রদত্ত ননএমপিও কারিগরি মাদ্রাসা ও স্বতন্ত্র এবতেদায়ী মাদ্রাসার ৩৯ জন শিক্ষক-কর্মচারীর অনুকূলে মোট ১ লাখ ৯০ হাজার টাকার অনুদানের চেক বিতরণ করা হয়েছে। এছাড়া প্রাথমিক বিদ্যালয়ের বিশেষ চাহিদাসম্পন্ন ১১জন শিক্ষার্থীদের জন্য ৭৫ হাজার টাকা ব্যয়ে হুইল চেয়ার, চশমা ও শ্রবণযন্ত্রসহ এসিসটিভ ডিভাইস এবং মোট ৩০০ জন দুঃস্থ ব্যক্তিকে প্রধানমন্ত্রীর ত্রাণের শুকনো খাবার বিতরণ করা হয়। প্রধানমন্ত্রীর কার্যালয়সহ বিভিন্ন মন্ত্রণালয়ের মাধ্যমে বাস্তবায়িত ৪টি প্রকল্পের মাধ্যমে ৯৮ লাখ টাকা ব্যয়ে ৩৩টি পরিবারের মাঝে ঘরের চাবি হস্তান্তর করা হয়।

 #

দীপংকর/নাইচ/সঞ্জীব/আব্বাস/২০২০/১৮০২ ঘণ্টা

তথ্যবিবরণী নম্বর : ৩৮৪৭

**তরুণ উদ্যোক্তাদের সহযোগিতা প্রদানে সরকার বদ্ধপরিকর**

**---পরিবেশমন্ত্রী**

বড়লেখা (মৌলভীবাজার), ২৫ আশ্বিন (১০ অক্টোবর) :

পরিবেশ, বন ও জলবায়ু পরিবর্তন মন্ত্রী মোঃ শাহাব উদ্দিন বলেছেন, সময় এখন উদ্যোক্তাদের। তাই তরুণদের লক্ষ্য স্থির করে ব্যবসা বাণিজ্যে এগিয়ে আসতে হবে। তরুণ উদ্যোক্তাদের সরকার সব ধরণের সহযোগিতা প্রদানে বদ্ধপরিকর।

পরিবেশমন্ত্রী আজ মৌলভীবাজারের বড়লেখা উপজেলার এক অটোগ্যাস ফিলিং স্টেশনের উদ্বোধনকালে এসব কথা বলেন। এ সময় থানার এসআই প্রভাকর রায়, দক্ষিণভাগ দক্ষিণ ইউপি চেয়ারম্যান আজির উদ্দিন, সাংবাদিক লিটন শরীফ, ফিলিং স্টেশনের স্বত্বাধিকারী তরুণ উদ্যোক্তা মাহফুজুর রহমান প্রমুখ উপস্থিত ছিলেন।

মন্ত্রী বলেন, শিক্ষিত তরুণদের প্রবাস গমন ও চাকুরীর পিছনে দৌড়ঝাঁপের প্রবণতা কমাতে হবে। তরুণরা ব্যবসা-বাণিজ্যে উদ্যোগী হলে দেশের বেকারত্ব দূর হবে এবং নতুন কর্মসংস্থান সৃষ্টির মাধ্যমে দেশের অর্থনৈতিক উন্নয়নে গুরুত্বপূর্ণ অবদান রাখতে পারবে।

 #

দীপংকর/নাইচ/সঞ্জীব/আব্বাস/২০২০/১৭৫৫ ঘণ্টা

তথ্যবিবরণী নম্বর : ৩৮৪৬

**ধর্ষণ প্রতিরোধ ও প্রতিকারে সরকার তৎপর**

**-ফজিলাতুন নেসা ইন্দিরা**

ঢাকা, ২৫ আশ্বিন (১০ অক্টোবর) :

মহিলা ও শিশুবিষয়ক প্রতিমন্ত্রী ফজিলাতুন নেসা ইন্দিরা বলেছেন, নীতি-নৈতিকতা বিবর্জিতরাই ধর্ষণের সাথে জড়িত। ধর্ষণ প্রতিরোধ ও প্রতিকারে সরকার তৎপর।

প্রতিমন্ত্রী আজ ঢাকায় ওয়েবনিয়ারে মহিলা ও শিশুবিষয়ক মন্ত্রণালয়ের ন্যাশনাল ট্রমা কাউন্সিলিং সেন্টার, ঢাকা বিশ্ববিদ্যালয়ের ক্লিনিক্যাল সাইকোলজি বিভাগ এবং বাংলাদেশ ক্লিনিক্যাল সাইকোলজি সোসাইটির যৌথ উদ্যোগে বিশ্ব মানসিক স্বাস্থ্য দিবসের উদ্বোধন অনুষ্ঠানে জুম প্লাটফর্মে প্রধান অতিথির বক্তব্যে এসব কথা বলেন।

প্রতিমন্ত্রী বলেন, কোভিড- ১৯ বিশ্বের উন্নত ও অনুন্নত দেশের সব বয়সের মানুষের মানসিক স্বাস্থ্যের ওপর অত্যন্ত নেতিবাচক প্রভাব ফেলছে। শিশুরা সবচেয়ে বেশি মানসিকভাবে ক্ষতিগ্রস্ত হয়েছে। এ থেকে শিক্ষা নিয়ে মানসিক স্বাস্থ্য ব্যবস্থাকে আরো গুরুত্ব দিতে হবে। বর্তমান সরকারের প্রচেষ্টায় মানুষের মধ্যে স্বাভাবিক জীবন ফিরে আসতে শুরু করেছে। মহিলা ও শিশু বিষয়ক মন্ত্রণালয়ের ন্যাশনাল ট্রমা কাউন্সেলিং সেন্টার সকল বিভাগীয় শহর ও ফরিদপুরে করোনাকালীন পরিস্থিতিতে মানসিক স্বাস্থ্যসেবা নিশ্চিত করতে নিয়মিত কার্যক্রমের পাশাপশি টেলিফোনে ও অনলাইনে ২৪ ঘন্টা মনোসামাজিক কাউন্সেলিং সেবা দিয়ে আসছে।

বাংলাদেশ সাইকোলজিক্যাল এসোশিয়েশন ও বাংলাদেশ ক্লিনিক্যাল সাইকোলজি সোসাইটির প্রেসিডেন্ট প্রফেসর ড. মোহাম্মদ মাহমুদুর রহমানের সভাপতিত্বে অনুষ্ঠানে বিশেষ অতিথি হিসেবে উপস্থিত ছিলেন ঢাকা বিশ্ববিদ্যালয়ের উপাচার্য প্রফেসর ড. মো. আখতারুজ্জামান ও বিশ্ব স্বাস্থ্য সংস্থার বাংলাদেশ প্রতিনিধি ড. বর্ধন জাং রানা, ঢাবির সাইকোলজি বিভাগের চেয়ারপারসন মোছাম্মৎ নাজমা খাতুন ও ড. আবুল হোসেন।

 #

আলমগীর/জুলফিকার/রেজ্জাকুল/শামীম/২০২০/১৫২৩ ঘণ্টা

তথ্যবিবরণী নম্বর : ৩৮৪৫

**কর্মসংস্থান সৃষ্টিতে প্রশিক্ষণের বিকল্প নেই**

**-গণশিক্ষা প্রতিমন্ত্রী**

ঢাকা, ২৫ আশ্বিন (১০ অক্টোবর) :

প্রাথমিক ও গণশিক্ষা প্রতিমন্ত্রী মোঃ জাকির হোসেন বলেছেন, পেশাগত দক্ষতা উন্নয়ন এবং চাকুরির সাথে সম্পৃক্ত ক্ষুদ্র উদ্যোক্তা তৈরির মাধ্যমে কর্মসংস্থান সৃষ্টিতে প্রশিক্ষণের বিকল্প নেই। এ লক্ষ্যে সরকার দেশের বিশাল যুববেকার জনগোষ্ঠীকে কারিগরি প্রশিক্ষণের মাধ্যমে দক্ষতা প্রদান, চাকুরির সুযোগ তৈরি এবং উদ্যোক্তা হিসেবে গড়ে তুলতে নিরলসভাবে কাজ করে যাচ্ছে।

প্রতিমন্ত্রী আজ কক্সবাজারে প্রাথমিক ও গণশিক্ষা রিচিং আউট অব স্কুল চিলড্রেন (রস্ক) প্রকল্পের   
প্রি-ভোকেশনাল স্কিলস ট্রেনিং প্রোগ্রামের উদ্বোধন উপলক্ষ্যে প্রধান অতিথির বক্তৃতায় এসব কথা বলেন।

প্রতিমন্ত্রী বলেন, এ ট্রেনিং কার্যক্রমের উদ্দেশ্য হচ্ছে, প্রাথমিক শিক্ষা শেষে যারা পরবর্তী শিক্ষাক্রমে অংশগ্রহণ করতে পারেনি এবং যাদের বয়স ১৫-২৪ বছর তাদের বৃত্তিমূলক দক্ষতা উন্নয়নে এবং চাকরি পেতে কিংবা উদ্যোক্তা হিসেবে গড়ে তুলতে সহায়তা করা। এই প্রোগ্রামের মাধ্যমে সরকার নিজস্ব অর্থায়নে দেশের বেকার যুবসমাজকে আত্মনির্ভরশীল করে গড়ে তুলছে। তিনি আরো বলেন, বর্তমানে দেশের জনসংখ্যার   
১৭ শতাংশ কারিগরি দক্ষতা সম্পন্ন। সরকার ২০২১ সালের মধ্যে এ সংখ্যাকে ২০ এবং ২০৪০ সালের মধ্যে ৬০ শতাংশে উন্নীত করতে বদ্ধপরিকর।

 #

রবীন্দ্র/জুলফিকার/রেজ্জাকুল/শামীম/২০২০/১৪৫০ ঘণ্টা

তথ্যবিবরণী নম্বর : ৩৮৪৪

**সাংবাদিক চকোর মালিথা’র পিতার মৃত্যুতে তথ্যমন্ত্রীর শোক**

ঢাকা, ২৫ আশ্বিন (১০ অক্টোবর) :

চ্যানেল আই -এর সংবাদ প্রযোজনা বিভাগে কর্মরত চকোর মালিথা’র পিতা, রবীন্দ্র গবেষক অধ্যাপক নাসিম উদ্দীন মালিথা’র মৃত্যুতে গভীর শোক ও দুঃখ প্রকাশ করেছেন তথ্যমন্ত্রী ও আওয়ামী লীগের যুগ্ম সাধারণ সম্পাদক ড. হাছান মাহ্‌মুদ।

অধ্যাপক নাসিম আজ রাজধানীর একটি হাসপাতালে চিকিৎসাধীন অবস্থায় মৃত্যুবরণ করেন। তথ্যমন্ত্রী প্রয়াতের আত্মার শান্তি কামনা করেন এবং শোকসন্তপ্ত পরিবারের প্রতি গভীর সমবেদনা জানান।

 #

আকরাম/জুলফিকার/রেজ্জাকুল/শামীম/২০২০/১৩২৭ ঘণ্টা